

Samráðsgátt stjórnvalda

Reykjavík, 28. febrúar 2019

Umsögn um drög að frumvarpi til breytinga á barnalögum nr. 76/2003 auk breytinga á ýmsum lögum (skipt búseta og meðlag).

Umboðsmaður barna fagnar því nýmæli sem felst í 9. frumvarpsins þar sem kveðið er á um samtal að frumkvæði barns. Gerir ákvæðið ráð fyrir því að barn geti haft frumkvæði að því að sýslumaður boði foreldra til samtals til að ræða fyrirkomulag forsjár, lögheimilis, búsetu og umgengni. Fram kemur í greinargerð með frumvarpsdrögunum að stefnt sé að því að styrkja rétt barna til að tjá sig í málum sem varða velferð þeirra og líðan og markmið með samtalinu sé að leiðbeina barni og foreldrum og stuðla þannig að fyrirkomulagi sem er barni fyrir bestu að teknu tilliti til sjónarmiða barnsins. Umboðsmaður barna fagnar því sérstaklega að ekki er gerð krafa um lágmarksaldur barns sem getur óskað eftir samtali, heldur þarf sýslumaður að meta þarfir barns út frá aldri og þroska og veita þeim stuðning við hæfi. Jafnframt er gert ráð fyrir því að sýslumaður geti nýtt sér liðsinni sérfræðings í málefnum barna við undirbúning og framkvæmd samtalsins. Í greinargerð frumvarpsins kemur fram að tekið hafi verið tillit til athugasemda embættis umboðsmanns barna sem hefur ítrekað bent á að ákvarðanir í þessum málum séu oft teknar út frá forsendum foreldra sem vilja gæta að jafnræði en ekki forsendum barnanna og að styrkja þurfi rétt barna til að tjá afstöðu sína í málum af þessum toga. Í frumvarpinu er jafnframt verið að leggja til frekari breytingar í því skyni að styrkja rétt barns til að tjá sig við sáttameðferð og úrlausn ágreiningsmála sem umboðsmaður barna telur sömuleiðis vera mikilvægt framfaraskref en kveðið er á um rétt barna til að tjá sig í öllum málum er varða þau í ákvæðum Barnasáttmálans, samningi Sameinuðu þjóðanna um réttindi barnsins.

Í frumvarpinu er jafnframt verið að lögfesta ákvæði um heimild foreldra til að semja um skipta búsetu barns. Að mati umboðsmanns barna er jákvætt að staðfesting samnings um skipta búsetu barna sé háð skýrum skilyrðum um samstarfs- og samtalsvilja foreldra og að kveðið sé á um nálægð beggja heimila og rétt barna til samfellu í skóla- og frístundastarfi. Að mati umboðsmanns barna er jafnframt nauðsynlegt að sýslumaður geti synjað um staðfestingu samnings um skipta búsetu telji hann það brjóta í bága við bestu hagsmuni barns eins og frumvarpið gerir ráð fyrir.

Með frumvarpinu er verið að leggja til gagngerar breytingar á ákvæðum barnalaga um framfærslu barns og meðlag með áherslu á aukið samningsfrelsi og taka á aukið tillit til tekna beggja foreldra og umfang umgengni. Að mati umboðsmanns barna þurfa barnalög að taka mið af fjölbreyttum aðstæðum barna og fjölskyldna og afar mikilvægt er að leitað sé allra leiða til að tryggja sátt og samvinnu foreldra barna eftir skilnað eða sambúðarslit.

Virðingarfyllst,

Salvör Nordal,umboðsmaður barna